Rådets udtalelse

af 10. februar 2004

om Nederlandenes opdaterede stabilitetsprogram, 2001-2007

(2004/C 43/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 10. februar 2004 gennemgik Rådet Nederlandenes opdaterede stabilitetsprogram fra 2003, der dækker perioden 2001-2007. Det opdaterede program opfylder oplysningskravene i den reviderede "adfærdskodeks" for stabilitets- og konvergensprogrammernes indhold og form.

Den budgetstrategi, der ligger til grund for opdateringen, er baseret på, at de reale udgifter skal holdes under de fastsatte lofter i hele perioden 2004-2007, mens der samtidig gennemføres store spareforanstaltninger. Foranstaltningerne har størst virkning i begyndelsen af perioden i 2004 og 2005 og består for en stor dels vedkommende af udgiftssænkninger. I strategien kan uventede udgiftsbesparelser ikke længere anvendes til automatiske udgiftsstigninger. De automatiske stabilisatorer på budgettets indtægtsside bør have lov til at fungere frit i videst muligt omfang med den undtagelse, at en stigning i underskuddet, som indebærer en overtrædelse af stabilitets- og vækstpagten, skal udlignes ved supplerende spareforanstaltninger.

I opdateringen forventes en vækst i det reale BNP på 0 % i 2003 mod 0,2 % i 2002. I 2004 anslås væksten at øges 1 %, mens den i gennemsnit vil ligge på 2,5 % i 2005-2007. Væksten i beskæftigelsen forventes at være på - 0,5 % i 2004 og at stige til lidt over 1 % i gennemsnit i 2005-2007. HICP-inflationen forventes at ligge stabilt på 1,5 % i 2004-2007. De seneste oplysninger tyder på, at den makroøkonomiske udvikling i 2003 har været mindre gunstig end forventet, da programmet blev forelagt, og stort set svarer til Kommissionens prognoser fra efteråret 2003. Der blev konstateret visse risikomomenter i Nederlandenes prognoser for 2004.

Programmet omfatter en betydelig pakke af nettobesparelser, som dækker perioden 2004-2007. På baggrund af det stærke fald i den økonomiske aktivitet forventes det faktiske underskud imidlertid at stige til trods for omfanget af de trufne foranstaltninger. Programmet sigter mod et offentligt underskud på 2,3 % af BNP i 2004, det samme som det forventede underskud i 2003, til trods for omfattende foranstaltninger, der tager sigte på at begrænse stigningen i underskuddet, i overensstemmelse med Rådets henstillinger om det forrige opdaterede stabilitetsprogram. De samlede konsolideringsforanstaltninger i perioden 2003-2007 udgør ca. 3 % af BNP i 2007. På grund af denne omfattende pakke forventes det nominelle underskud at falde til 1,6, 0,9 og 0,6 % af BNP i hhv. 2005, 2006 og 2007. I konjunkturjusterede termer baseret på Kommissionens beregninger ifølge den almindeligt anerkendte metode opererer opdateringen med en forbedring på omkring 0,8 procentpoint i 2003, og der sigtes mod en forbedring på 0,6 procentpoint i 2004, hvilket giver et underskud på 0,7 % af BNP i 2004. Det konjunkturjusterede underskud forventes at falde yderligere til 0,5 % af BNP eller en smule derunder i hvert af årene 2005-2007.

I opdateringen forventes gældskvoten at stige en smule til 54,5 % af BNP i 2004, før den falder til omkring 52 % i 2007.

På grundlag af de seneste oplysninger forekommer prognoserne for den faktiske budgetbalance imidlertid at være mindre gunstige, end da programmet blev forelagt, set ud fra Kommissionens prognose fra efteråret. For 2003 bekræftes dette af det foreløbige overslag over underskuddet for 2003 på 2,7 % af BNP, som Finansministeriet offentliggjorde den 14. januar 2004. På grund af det forværrede udgangspunkt er det også sandsynligt, at der i 2004 vil være et højere nominelt underskud end forventet i programmet og muligvis også i de efterfølgende år. Desuden er der en risiko for, at tærsklen på 3 % af BNP under mere ugunstige økonomiske omstændigheder vil blive overskredet. I den forbindelse noteres det dog, at de i koalitionsaftalen fastsatte budgetregler forudser, at der træffes foranstaltninger, hvis det faktiske underskud nærmer sig 3 % af BNP. Uanset risikomomenterne i prognoserne for det nominelle budget antyder Kommissionens efterårsprognose imidlertid, at den planlagte forbedring i det konjunkturjusterede underskud med en stilling tæt på balance fra 2005 og fremover stadig kan nås. Således skulle det endelige mål om en mellemfristet situation tæt på balance kunne nås i tilstrækkelig grad ved hjælp af programmet. Endelig noteres det, at det nederlandske program opretholder et højt offentligt investeringsniveau på omkring 3,3 % af BNP i hele programperioden.

For perioden frem til 2005 forventer opdateringen en noget lavere gældskvote end Kommissionens efterårsprognose. Opnåelsen af en stilling tæt på balance viser også, at den nederlandske regering er fast besluttet på at skabe holdbare offentlige finanser på lang sigt ved at nedbringe gældskvoten. Ifølge Kommissionens beregninger kan man ikke udelukke en vis risiko for, at der i fremtiden opstår budgetmæssig ubalance, når først den øgede ældreandel slår igennem. Den nederlandske regerings målrettede indsats for at sikre en tilstrækkelig forbedring i det primære overskud, før befolkningens aldring får fuld virkning, er sammen med de nødvendige foranstaltninger for at dæmme op for den langsigtede stigning i udgifterne af altafgørende betydning, hvis de offentlige finanser fortsat skal være holdbare.

Den økonomiske politik, som den afspejles i det opdaterede program, er stort set i overensstemmelse med henstillingerne i de overordnede retningslinjer for den økonomiske politik, især retningslinjerne med budgetmæssige konsekvenser. Dette gælder især for gennemførelsen af en budgetkonsolidering med det formål at opnå og fastholde en budgetstilling tæt på balance på mellemlang sigt. I den henseende har det været af afgørende betydning, at der har været fastsat udgiftslofter i faste priser.

(1) EFT L 209 af 2.8.1997.